ಭಾರತದಿಂದ 85 ದೇಶಗಳಿಗೆ ರಕ್ಷಣಾ ಸಾಮಾಗ್ರಿ ರಫ್ತು – 1,5920 ಕೋಟಿ ದಾಖಲೆ

ನವದೆಹಲಿ: ಭಾರತ (India) ರಕ್ಷಣಾ (Defence) ವಲಯದಲ್ಲಿ ಆತ್ಮನಿರ್ಭರ (Atmanirbhar) ಸಾಧಿಸುವಲ್ಲಿ ಮಹತ್ವದ ಹೆಜ್ಜೆ ಇಟ್ಟಿದೆ. 6 ವರ್ಷಗಳಲ್ಲಿ ಭಾರತದ ರಕ್ಷಣಾ ರಫ್ತು ಮೌಲ್ಯ 10 ಪಟ್ಟು ಏರಿಕೆಯಾಗಿದೆ. 85 ದೇಶಕ್ಕೆ ವಿಮಾನ, ಕಾಪ್ಟರ್, ಶಸ್ತ್ರಾಸ್ತ್ರ ರಫ್ತು ಮಾಡಲಾಗಿದೆ. ರಕ್ಷಣಾ ಪರಿಕರಗಳ ರಫ್ತಿನಲ್ಲಿ ಹೊಸ ದಾಖಲೆ ಸೃಷ್ಟಿಸಿದೆ. 2022-23 ಸಾಲಿನಲ್ಲಿ ದೇಶದಿಂದ ದಾಖಲೆಯ 1,5920 ಕೋಟಿ ರೂ. ಮೌಲ್ಯದ ರಕ್ಷಣಾ ಉಪಕರಣಗಳನ್ನು ರಫ್ತು ಮಾಡಲಾಗಿದೆ ಎಂದು ರಕ್ಷಣಾ ಸಚಿವ ರಾಜನಾಥ್ ಸಿಂಗ್ (Rajnath Singh) ಈ ಮಾಹಿತಿ ಬಹಿರಂಗಪಡಿಸಿದ್ದಾರೆ. ಈ ಬೆಳವಣಿಗೆಯನ್ನು ಅಭೂತಪೂರ್ವ ಸಾಧನೆ ಎಂದು ಬಣ್ಣಿಸಿದ್ದಾರೆ.

ಫಲ ನೀಡಿದ ಸುಧಾರಣೆ:
ಮೇಕ್ ಇನ್ ಇಂಡಿಯಾ ಹಾದಿಯಲ್ಲಿ ಭಾರತದ ಸಾಮಥ್ರ್ಯ ಮತ್ತು ಉತ್ಸಾಹಕ್ಕೆ ಇದೊಂದು ಸ್ಪಷ್ಟ ಉದಾಹರಣೆ. ರಕ್ಷಣಾ ವಲಯದಲ್ಲಿ ಸುಧಾರಣೆ ಕೈಗೊಂಡ ಕೆಲವು ವರ್ಷಗಳಲ್ಲಿ ಉತ್ತಮ ಫಲ ನೀಡುತ್ತಿದೆ. ಭಾರತವನ್ನು ರಕ್ಷಣಾ ಉತ್ಪಾದನಾ ಕೇಂದ್ರಸ್ಥಾನವನ್ನಾಗಿ ಮಾಡಲು ನಮ್ಮ ಸರ್ಕಾರ ಎಲ್ಲಾ ರೀತಿಯ ನೆರವು ನೀಡಲಿದೆ ಎಂದು ಪ್ರಧಾನಿ ನರೇಂದ್ರ ಮೋದಿ (Narendra Modi) ಹೇಳಿದ್ದಾರೆ.

ಈ ಕುರಿತು ಶನಿವಾರ ಟ್ವೀಟ್ ಮೂಲಕ ಮಾಹಿತಿ ನೀಡಿರುವ ರಾಜನಾಥ್ ಸಿಂಗ್, 2022-23ರ ಅವಧಿಯ ಅಭೂತಪೂರ್ವ ಸಾಧನೆ, ಪ್ರಧಾನಿ ನರೇಂದ್ರ ಮೋದಿ ಅವರ ಸಮರ್ಥ ನಾಯಕತ್ವದಲ್ಲಿ ಮುಂದಿನ ದಿನಗಳಲ್ಲಿ ರಕ್ಷಣಾ ವಲಯ ಇನ್ನಷ್ಟು ವೇಗವಾಗಿ ಬೆಳೆಯಲಿದೆ ಎಂದಿದ್ದಾರೆ.

2016-17ರಲ್ಲಿ 1,521 ಕೋಟಿ ರೂ., 2017-18ರಲ್ಲಿ 4,682 ಕೋಟಿ ರೂ., 2018-19ರಲ್ಲಿ 10,745 ಕೋಟಿ ರೂ., 2019-20ರಲ್ಲಿ 9,115 ಕೋಟಿ ರೂ., 2020-21ರಲ್ಲಿ 8,434 ಕೋಟಿ ರೂ., 2021-22ರಲ್ಲಿ 12,814 ಕೋಟಿ ರೂ. ಮೌಲ್ಯದ ರಕ್ಷಣಾ ಉಪಕರಣ ರಫ್ತು ಮಾಡಿದ್ದ ಭಾರತ 2022-23ರಲ್ಲಿ ಹೊಸ ದಾಖಲೆ ಬರೆದಿದೆ. ಮುಂದಿನ 2024-25ರ ವೇಳೆಗೆ ಒಟ್ಟಾರೆ 1.75 ಲಕ್ಷ ಕೋಟಿ ರೂ. ಮೌಲ್ಯದ ರಕ್ಷಣಾ ಉಪಕರಣ ಉತ್ಪಾದಿಸುವ ಮತ್ತು 35,000 ಕೋಟಿ ರು. ಮೌಲ್ಯದ ಉಪಕರಣ ರಫ್ತು ಮಾಡುವ ಗುರಿಯನ್ನೂ ಕೇಂದ್ರ ಸರ್ಕಾರ ಹಾಕಿಕೊಂಡಿದೆ. ಕಳೆದ 6 ವರ್ಷಗಳಲ್ಲಿ 1521 ಕೋಟಿ ರೂ. ಗಳಿಂದ 15290 ಕೋಟಿ ರೂ. ಗಳಿಗೆ ಹೆಚ್ಚಳ ಮಾಡುವಲ್ಲಿ ಯಶಸ್ವಿಯಾಗಿದೆ. ಅಂದರೆ 10 ಪಟ್ಟು ರಫ್ತು ಏರಿಕೆ ಮಾಡಲಾಗಿದೆ.

ಏನೇನು ರಫ್ತು?: ಭಾರತವು ಸುಧಾರಿತ ಹೆಲಿಕಾಪ್ಟರ್, ಕಣ್ಣಾವಲು ನೌಕೆ, ವೈಯಕ್ತಿಕ ರಕ್ಷಣಾ ಉಪಕರಣ, ಕಾವಲು ವ್ಯವಸ್ಥೆಯ ರೇಡಾರ್, ತೇಜಸ್ ಯುದ್ಧ ವಿಮಾನ, ಆರ್ಟಿಲರಿ ಗನ್ಸ್, ಟ್ಯಾಂಕ್ ಮೊದಲಾದ ಶಸ್ತಾಸ್ತ್ರಗಳನ್ನು ರಫ್ತು ಮಾಡುತ್ತಿದೆ.

85 ದೇಶಗಳಿಗೆ ರಫ್ತು: ಭಾರತ ಈಗ ಸುಮಾರು 85 ದೇಶಗಳಿಗೆ ರಕ್ಷಣಾ ಸಲಕರಣೆಗಳನ್ನು ರಫ್ತು ಮಾಡುತ್ತಿದೆ. ಇಟಲಿ, ಶ್ರೀಲಂಕಾ, ರಷ್ಯಾ, ಮಾಲ್ಡೀವ್ಸ್, ಮಾರಿಷಸ್, ನೇಪಾಳ, ಫ್ರಾನ್ಸ್, ಈಜಿಪ್ಟ್, ಇಸ್ರೇಲ್, ಭೂತಾನ್, ಯುಎಇ, ಸೌದಿ ಅರೇಬಿಯಾ, ಇಥಿಯೋಪಿಯಾ, ಫಿಲಿಪೀನ್ಸ್, ಪೋಲೆಂಡ್, ಚಿಲಿ ಹಾಗೂ ಮುಂತಾದ ದೇಶಗಳಿಗೆ ರಕ್ಷಣಾ ಸಾಮಾಗ್ರಿಗಳನ್ನು ಪೂರೈಸಲಾಗಿತ್ತು. ಇದನ್ನೂ ಓದಿ ಭಾರತದಲ್ಲಿ ತಯಾರಾಗುತ್ತಿದೆ ಎಕೆ-203 ರೈಫಲ್? ವಿಶೇಷತೆ ಏನು? ಅಗತ್ಯ ಏನು? – ಇಲ್ಲಿದೆ ಪೂರ್ಣ ಮಾಹಿತಿ